Broj: 711-I-325-M-169-21/22-02-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Vanje Miličevića, direktora Valpovačkog poduzetničkog centra d.o.o., za davanjem mišljenja Povjerenstva,** na 154. sjednici održanoj dana 12. siječnja 2022.g. daje sljedeće

**MIŠLJENJE**

1. **Sukladno odredbama ZSSI-a, nema zapreke da tvrtka supruge obveznika** **Vanje Miličevića posluje na području Grada Valpova, ali sukladno članku 21. stavku 1. i 2. ZSSI-a, ako trgovačko društvo u kojem obveznik Vanja Miličević obnaša javnu dužnost stupa u poslovni odnos s poslovnim subjektom u kojem supruga dužnosnika ima 5% ili više udjela u vlasništvu, obveznik je dužan o tome pravodobno obavijestiti Povjerenstvo koje će u roku 15 dana od zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša dužnost u cilju izbjegavanja sukoba interesa obveznika i postupanja u skladu sa ZSSI-om.**
2. **Sukladno članku 18. stavku 1. ZSSI-a obveznik Vanja Miličević ne može istovremeno uz obnašanje dužnosti direktora Valpovačkog poduzetničkog centra d.o.o. biti direktor drugog trgovačkog društva.**
3. **Sukladno odredbama ZSSI-a obveznik Vanja Miličević može imati vlasničke udjela u drugim trgovačkim društvima, ali temeljem članka 19. stavka 1. ZSSI-a ukoliko u pojedinom trgovačkom društvu ima 5% ili više vlasničkih udjela mora prenijeti upravljačka prava na drugu osobu, osim na osobe iz članka 5. stavka 1. točke 6., ili na posebno tijelo.**
4. **Sukladno članku 17. stavku 3. i 4. ZSSI-a obveznik Vanja Miličević može bez prethodnog odobrenja Povjerenstva honorarno obavljati poslove savjetovanja i pripreme EU projekata za druge pravne i fizičke osobe, uz obvezu da ostvarene primitke prijavi u imovinskoj kartici.**
5. **Sukladno članku 17. stavku 2. i 18. stavku 1. ZSSI-a obveznik može biti uključen u rad tvrtke povezane osobe te istu zamjenjivati u iznimnim situacijama ukoliko se radi o privremenim i povremenim poslovima uz obvezu prijave ostvarene naknade u imovinskoj kartici te ukoliko se ne radi o poslovima upravljanja poslovnim subjektom ili poslovima koji se odnose na poslovanje s tijelom u kojem obveznik obnaša funkciju.**

Obrazloženje

Zahtjev za davanjem mišljenja Povjerenstva podnio je obveznik Vanja Miličević, direktor Valpovačkog poduzetničkog centra d.o.o. U Povjerenstvu zahtjev je zaprimljen 29. prosinca 2021. pod poslovnim brojem 711-U-6210-M-169/21-01-4, povodom kojeg se vodi predmet broj M-169/21.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Vanja Miličević povodom obnašanja dužnosti direktora Valpovačkog poduzetničkog centra d.o.o., a koji je u 100% vlasništvu Grada Valpova, dužan pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da trenutno obnaša dužnost direktora javne tvrtke koja je u 100% vlasništvu Grada Valpova pod nazivom Valpovački poduzetnički centar d.o.o. te je obuhvaćen novim zakonom. Obveznik navodi da je osnovna djelatnost Valpovačkog poduzetničkog centra d.o.o. savjetovanje poduzetnika i izrada projekta financiranih EU i nacionalnim fondovima prema Gradu Valpovu te poduzetnicima sa lokalnog područja grada Valpova. Osim navedene djelatnosti vremenski tijekom cijele godine Centar upravlja sa Poduzetničkim inkubatorom gdje po subvencioniranim cijenama daje u zakup prostore poduzetnicima, te obavlja sezonsku djelatnost upravljanja prenoćištem na Jadranu tijekom ljetne sezone. Obveznik navodi da je njegova supruga (povezana osoba) jedini vlasnik i direktor, te zaposlenik privatne tvrtke koja se bavi savjetovanjem poduzetnika i izradom projekata financiranih EU sredstvima za poduzetnika i javna tijela. Sukladno navedenom, obveznik od Povjerenstva traži slijedeća mišljenja: Ima li tvrtka povezane osobe ograničenja u svom radu s obzirom na njegovu dužnost? Može li ta tvrtka ugovarati poslove na tržištu koji nisu sa područja grada Valpova bez ograničenja? Ako da, koja su to ograničenja i koja pravila, te možda vaše mišljenje što može a što ne može raditi? Može li on kao obveznik imati vlasničke udjele u drugim privatnim tvrtkama ili obnašati funkciju direktora (npr. u tvrtki kojoj je osnovna djelatnost turizam te posluje na području Jadrana)? Može li kao obveznik raditi honorarno poslove koji se odnose na savjetovanje i pripremi EU projekata? Može li biti uključen u rad tvrtke povezane sobe te ukoliko ne, postoji li mogućnost preuzimanja poslova od povezane osobe u iznimnim situacijama (npr. porodiljni).

Člankom 21. stavkom 1. i 2. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo, a da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i/ili poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno citiranim odredbama Povjerenstvo ističe kako tvrtka supruge obveznika nema ograničenja u svom radu na području ili izvan Grada Valpova, osim u situaciji kada bi ista poslovala s Valpovačkim poduzetničkim centrom d.o.o. U tom slučaju i samo pod uvjetom da supruga obveznika ima 5% ili više udjela u vlasništvu navedene tvrtke, obveznik je dužan postupiti u skladu s člankom 21. stavkom 1. ZSSI-a i obavijestiti Povjerenstvo o namjeri sklapanja poslovnih odnosa između tijela u kojem obveznik obnaša dužnost i tvrtke supruge obveznika. Po primitku obavijesti Povjerenstvo će u roku 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Slijedom navedenog, obveznik istovremeno uz obnašanje dužnosti direktora Valpovački poduzetnički centar d.o.o. ne može obnašati funkciju direktora u drugim trgovačkim društvima odnosno biti član upravnih i nadzornih odbora trgovačkih društava.

Člankom 19. stavkom 1. ZSSI-a propisano je da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti obvezan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. navedenog Zakona, ili na posebno tijelo.

Stoga obveznik, sukladno odredbama ZSSI-a, tijekom obnašanja dužnosti direktora društva Valpovački poduzetnički centar d.o.o. može imati vlasničke udjele u drugim trgovačkim društvima, no ukoliko ima 5% ili više udjela u vlasništvu mora svoja upravljačka prava prenijeti na drugu osobu koja nije član njegove obitelji ili s njime povezana osoba jer u protivnom postupa suprotno članku 19. stavku 1. ZSSI-a.

Člankom 17. stavkom 2., 3. i 4. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Obveznici su obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obveznik sukladno citiranim odredbama ZSSI-a može, bez prethodnog odobrenja Povjerenstva, honorarno obavljati poslove savjetovanja i pripreme EU projekata, međutim isti je dužan ostvarene honorare prijaviti u imovinskoj kartici.

U odnosu na upit obveznika može li biti uključen u rad tvrtke povezane osobe i može li od iste u iznimnim situacijama preuzeti posao Povjerenstvo ističe da sukladno članku 17. stavku 2. i 18. stavku 1. ZSSI-a obveznik može u tvrtki povezane osobe obavljati povremene i privremene poslove, neovisno o tome radi li se o zamjeni povezane osobe ili sudjelovanju u radu tvrtke, ali ne može obavljati poslove upravljanja. Povjerenstvo također ističe da bi se obveznik, ukoliko se radi o poslovanju tvrtke povezane osobe s tijelom u kojem obveznik obnaša javnu dužnost, iz takvih poslova trebao izuzeti te postupiti sukladno članu 9. i 21. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Vanja Miličević, putem dostavljene e-mail adrese
2. Objava na internetskoj stranici Povjerenstva
3. Pismohrana